Hallgrim Berg

Familiebakgrunn og yrkesliv

Hallgrim Berg er sønn av kjøpmann Bernhard Berg (1907–1989) og Oline Langeland (1911–1992). Stortingsmann Trond Helleland er hans nevø (søstersønn). Hallgrim Berg er gift med tidligere lærer, kultursjef i Ål og leder i Noregs Mållag, Maria Høgetveit Berg. De har to barn: høyesterettsdommer Borgar Høgetveit Berg og førsteamanuensis i historie ved Universitetet i Tromsø Sigrun Høgetveit Berg.
Etter framhaldsskolen i Ål gikk Berg statsrealskolen i Bø i Telemark 1959–1961. Han tok studentereksamen ved Voss offentlige landsgymnas i 1965, og hadde et utvekslingsopphold i California i 1963. Han er cand.philol. med hovedfag i historie samt engelsk og statsvitenskap i fagkretsen fra Universitetet i Oslo fra 1972. Underveis i studiene tok han også pedagogisk seminar. Berg foretok senere en studiereise til Australia og Ny-Guinea i 1976 og et studieopphold ved University of Mississippi i 1989.
Yrkesmessig begynte han i studietiden som frilansmedarbeider i NRK for norsk og internasjonal folkemusikk 1968–1973. Han var lektor ved Hol ungdomsskole på Geilo 1973–1974 og Hallingdal gymnas på Gol 1974–1976. I perioden 1974–1986 var han selvstendig næringsdrivende med sportsbutikker og radio- og fjernsynsforretninger i Ål og på Geilo. Han har også vært musikkritiker i Aftenposten 1986–1992 og daglig leder i reiselivsselskapet Fjell og Fjord Ferie AS på Gol 1998–2003.

Kulturengasjement

Hallgrim Berg har vært aktiv målmann i mange år, og satt som styremedlem i Studentmållaget i Oslo i 1966 og styremedlem i Noregs Mållag 1968–1970. Som stortingsmann ledet han Løvebakken mållag 1987–1997. Han var leder i Ål og Torpo mållag 2004–2009. I 1995 ble han utnevnt til æresmedlem av Buskerud mållag. Han var styremedlem i Norsk språkråd i 1970- og 1980-årene.
Berg har vært aktiv i folkemusikkmiljøet siden han i 1969 ble sekretær i Landslaget for Spelemenn. Han var med og etablerte Folkemusikkdagane i Ål i 1976, senere Den norske folkemusikkveka, hvor han i tredve år har vært i ledelsen for programarbeidet. Berg er også mye benyttet som kappleiksdommer i folkemusikk og bygdedans. Han har utgitt og deltatt på en lang rekke CD-produksjoner, og har turnert i Norge, Europa, USA og Australia. Han har også vært med og satt musikk til den norske filmen Knut Formos siste jakt fra 1973.
Ved siden av å ha vært aktiv utøver som spelemann og danser, har Berg vært «kulturpolitisk aktivist» og talsmann på vegne av norsk folkemusikk, både lokalt og nasjonalt. Blant annet var han i 1970-årene programleder for 40 folkemusikkhalvtimer i NRK Radio og pionérserien om norsk bygdedans i NRK-fjernsynet i 1971. På Stortinget fremmet han Sigbjørn Bernhoft Osas idé om et Ole Bull-akademi på Voss. Berg har også i mange år skrevet debattinnlegg og kronikker om utviklingen av norsk folkemusikk og -dans.
Han har vært styreformann for innsamlingsprogrammene i Tubfrim i 20 år, og for denne innsatsen for handikappede barn og unge ble han ved fratreden i 2009 utnevnt til æresmedlem i Nasjonalforeningen for folkehelsen.
Berg har i senere år skrevet mange bøker i forskjellige genre. Trilogien Når sevja stig (2004), Når lauvet sprett (2006)  og Når flaumen går (2010) er samlinger av frodig, norsk humor fra en rekke miljøer. Berg er også forfatter av den bestselgende biografien Olav Thon – milliardær i anorakk (2008) og bokverket Rakfisk i godt lag (2009). Humortitlene er også tilgjengelige som lydbøker, med forfatteren i hovedrollen sammen med muntre fortellere som Arne Horge, Arne Moslåtten, Knut Buen og Frode Aga. I 2016 ga Berg ut boka Parlamenturismen. Norske folkevalde på utflukt. Boka inneholder historier fra Stortingets komiteers reisevirksomhet.

Politisk arbeid

Berg var sekretær i Bø Unge Høgre i sin tid på realskolen, senere formann i Voss Unge Høgre 1962–1965. Berg har siden studietiden tilhørt Minerva-kretsen, og betegner seg selv som en liberal og verdikonservativ politiker, helt fra han var formannskandidat for Den Konservative Studenterforening (DKSF) i Det Norske Studentersamfund våren 1969. Hele sin karriere har han holdt aktiv front og advart mot de totalitære ideologiene, kommunisme, fascisme, nazisme og i senere år også islamisme. Han hevder at disse har en rekke fellestrekk som alle er undergravende for demokratiet, menneskerettighetene og vestlige begreper om frihet.
Han var medlem av Ål kommunestyre 1976–1987 og formann i Ål Høgre 1974–1978. Han var 1. vararepresentant til Stortinget fra Buskerud 1977–1985, og møtte fra 1982 fast for statsråd Mona Røkke. Frem til 1990 var han medlem av Stortingets kirke- og undervisningskomité, og satt deretter i Stortingets samferdselskomité 1990–1993 og Stortingets familie-, kultur- og administrasjonskomité 1993–1997. Som delegat til Europarådets parlamentarikerforsamling var han leder for Den europeiske demokratiske gruppe 1992–1997. Han satt også i kulturutvalget, ledet underkomiteen for media og var nestleder i likestillingskomiteen. Foran stortingsvalget i 1997 tapte han nominasjonen til Høyres sikre mandat til Stortinget fra Buskerud mot nevøen Trond Helleland, og ble 1. vararepresentant i perioden 1997–2001.
Etter tiden som stortingsmann har han vært medlem av Ål kommunestyre og formannskap 1999–2003, medlem av Buskerud fylkesting 1999–2007 samt medlem av Kringkastingsrådet 2002–2009. Som stortingsoppnevnt medlem av Norsk kulturråd 2005–2009 har han også hatt plass i Fagutvalget for musikk og i Innkjøpskomiteen for fonogram. Fra 2012 er Berg leder av Foreningen av tidligere stortingsrepresentanter, som har nærmere 300 medlemmer. I perioden 2008–2012 var han president i Nordmanns-Forbundet, som i perioden skiftet navn til Norwegians Worldwide.
Berg har i mange år vært spaltist og aktiv skribent i en rekke aviser, blant annet Drammens Tidende, Nationen og Hallingdølen. Han leverer kronikker og innlegg blant annet i Aftenposten, Bergens Tidende og Fædrelandsvennen, der tematikken kan variere fra historiske og kulturpolitiske til samferdselspolitiske emner. I spalten "Frispark" i avisen Dagen skriver han ofte om den økende utfordringen fra islam i Europa. Berg har engasjert seg for Israels sak og holder jevnlig foredrag i regi av Med Israel for fred.
I 2007 utgav han debattboken Amerikabrevet: Europa i fare. Boken ble senere oversatt til engelsk og utgitt i USA under tittelen Letter to Lady Liberty: Europe in Danger. Boken er sterkt kritisk til det Berg mener er fremmarsjen av islamisme, eller radikal islam, i Europa. Berg utleder sin bekymring fra den demografiske utvikling (fødselstall, migrasjon, familiegjenforening, tvangsekteskap mm.), i kombinasjon med utnytting av demokratiets toleranse, kulturelt press, olje og fryktskapende terrorisme på flere kontinent. Forfatteren mener at konsekvensene av den islamske ekspansjonen i Europa, er en fare for kultur, ytringsfrihet, demokrati og menneskerettigheter, med medfølgende undertrykking av kvinner og minoriteter. Boken er sterkt proamerikansk, og Berg mener at det er USA som står som garantist for fred og frihet. Han går også inn for å erstatte FN med en organisasjon bestående av demokratiske nasjoner.
I 2013 kom oppfølgeren Demokrati eller islamisme. Europa under islam?. Berg skriver at formålet med boken på den ene siden er å hylle vestlig kultur og demokratiet som styreform, på den andre siden en systematisk kritikk av islamismen. Forfatteren hevder at Europa snart vil få økonomiske, politiske og kulturelle problemer med de folkevalgtes ettergivenhet og tilrettelegging for den store muslimske innvandringen. Han viser til «høge fødselstal  (og tilsvarande låge tal blant europearane sjølve), asylindustrien, familiegjenforening og presset mot demokratiet og velferdsstaten».